Um miðjan október var haldinn aðalfundur í Félagi íslenskra heimilislækna . Þar urðu þau tíðindi að Þórir B. Kolbeinsson gaf ekki kost á sér til endurkjörs eftir fjögur ár á stóli formanns . Í hans stað var kjörin Elínborg Bárðardóttir . Læknablaðið hitti að máli nýkjörinn formann stærsta sérgreinafélags íslenskra lækna þar sem hún starfar í einni af nýjustu heilsugæslustöðvum höfuðborgarsvæðisins við Efstaleiti . Elínborg var í framhaldsnámi í Bandaríkjunum og kom heim árið 1997 . Fyrstu þrjú árin starfaði hún á Ísafirði en frá 2000 hefur hún starfað í Efstaleitinu . Hún er ekki alveg ný í félagsstörfunum því hún hefur verið ritari stjórnar LR undanfarin ár . Fyrsta spurningin var hvernig stemmningin hefði verið á aðalfundinum . " Það má segja að þetta hafi verið skemmtilegasti aðalfundur félagsins í mörg ár vegna þess að það var nánast ekkert talað um kjaramál ! Við samþykktum ályktun til að fylgja eftir viljayfirlýsingu ráðherra frá því í fyrra en eftir það hófust líflegar umræður um fagið og framtíðina . Þar er af ýmsu að taka og það sem bar einna hæst var aukin áhersla sem lögð hefur verið á framhaldsnám heimilislækna hér á landi . Það er að komast í mjög gott horf og það er ekki síst kennslustjóra framhaldsnámsins , Ölmu Eir Svavarsdóttur , að þakka . Hún hefur drifið í því að bæta skipulag kennslunnar , námsstöðunum hefur fjölgað upp í níu og áhugi læknanema og unglækna á þessu námi aukist . " Daginn eftir að viðtalið var tekið var Elínborg að fara á fund uppi í Borgarfirði þar sem allir þeir sem koma nærri kennslu og áhuga hafa á kennslumálum í heimilislæknisfræði ætluðu að hittast en þeir eru dreifðir um landið . Kennslan fer nefnilega ekki einungis fram á höfuðborgarsvæðinu heldur í heilsugæslunni víða um land . Elínborg sagði að þetta væri fyrsti fundurinn af þessari tegund en þeir eru algengir erlendis og nefnast " faculty development " á ensku . Þar var ætlunin að ræða ýmsar hliðar námsins , svo sem skipulag námsins í læknadeild , framhaldsnámið og nám í dreifbýli . Hlutverk leiðbeinandans í starfsþjálfun lækna , hvernig best væri að meta nemendur , balint-fundi sem eru eins konar sjálfshjálparfundir og í hverju fagmennska væri fólgin . - Það er greinilegt að heilsugæslan verður í vaxandi mæli vettvangur kennslu . " Já , það varð veruleg breyting fyrir nokkrum árum þegar sett var í reglugerð að læknar á kandídatsári skyldu verja að minnsta kosti þremur mánuðum í heilsugæslunni . Þetta setur okkur í meira kennarahlutverk og veitir okkur tækifæri til að kynnast unga fólkinu sem er að koma inn í stéttina og því að kynnast okkur . Ég held að óhætt sé að slá því föstu að þetta hafi aukið áhuga unga fólksins á heimilislækningum . Annað sem töluvert hefur verið á dagskrá félagsins eru gæðamál . Félagið hefur raunar unnið mikið að þeim í gegnum tíðina . Í því sambandi hefur verið rætt að hafa sérstakan gæðadag á vegum félagsins , jafnvel í samvinnu við Heilsugæsluna í Reykjavík sem hefur haft gæðamál á stefnuskrá sinni án þess að mikið hafi gerst . Við viljum gjarnan ýta á eftir því að gæðamálum verði gert hærra undir höfði . Reyndar hafa ýmis gæðaverkefni verið í gangi , bæði hér hjá okkur , í Kópavogi , og víðar . Það sem vantar er að við tölum meira saman um gæðamál , skiptumst á þekkingu og reynslu , segjum hvert öðru hvað við erum að gera og hvað virkar . Sem betur fer hefur orðið breyting á vinnuskipulagi okkar þannig að við höfum meiri tíma til að sinna gæðaþróun . " " Fræðslumál heimilislækna hafa að nokkru leyti verið í skugga kjaramálanna síðustu árin . Við þurfum að sinna betur innri líðan heimilislækna og í því sambandi hefur verið ákveðið að fræðslunefnd standi fyrir málstofum um efni eins og ímynd heimilislæknisins , öryggi hans , samskipti og verkaskiptingu milli stofnana heilbrigðisþjónustunnar , netpóst og heimasíðu , ný rekstrarform og kennslu og gæðaþróun . Þetta er nauðsynlegt að ræða svo við getum áttað okkur betur á því hvað við viljum . Félagið hefur lengi verið mjög virkt í fræðslu - og símenntunarmálum heimilislækna . Það átti frumkvæði að því að koma á prófessorsstöðu í heimilislækningum við Háskóla Íslands 1991 og greiddi hluta af henni . Það vann að marklýsingu fyrir framhaldsnám í heimilislækningum sem gefin var út 1995 . Við eigum líka skráningarkerfi fyrir símenntun . En eins og ég sagði hefur félagið verið mjög upptekið af kjaramálunum en nú ætlum við að breyta um áherslur . Það ríkir meiri bjartsýni nú meðal heimilislækna en verið hefur í mörg ár . " - En það hefur ýmislegt verið að gerast í kjaramálunum . Þið voruð til dæmis að fara undan kjaranefnd og endurheimta samningsréttinn . Hvernig er staðan í kjaramálunum ? " Það ríkir almenn ánægja með að við skulum loksins vera komin með sambærileg laun og sérfræðingar á sjúkrahúsum en það komst í gegn fyrir rúmu ári . Það á hins vegar enn eftir að taka á réttindum okkar . Við erum enn innan girðingar og getum bara unnið á einum vinnustað , það er innan heilsugæslunnar . Kerfi lækna utan heilsugæslunnar hefur verið lokað í 15 ár og enginn komist inn í það . Yngstu læknarnir sem starfa sjálfstætt eru komnir á sextugsaldur . Samt hefur ríkt miklu meiri friður um það kerfi en heilsugæsluna og það segir sína sögu . " Viljayfirlýsingu ráðherra frá því fyrir réttu ári ber oft á góma í máli heimilislækna enda telja þeir hana skipta sköpum um framtíð greinarinnar . Um hana er fjallað sérstaklega hér í opnunni en ég spurði Elínborgu hvaða augum heimilislæknar litu baráttuna fyrir því að fá ráðherra til að standa við orð sín . " Við lítum ekki á þessa baráttu fyrir leyfi til að starfa sjálfstætt sem baráttu fyrir hærri launum . Slík þjónusta á ekki að vera dýrari en sú sem veitt er á heilsugæslustöðvunum . Þetta á að vera valkostur fyrir heimilislækna því það hentar ekki öllum að vinna í kerfi eins og heilsugæslunni . Innan stéttarinnar ber töluvert á útbruna og menn hafa verið að skipta yfir í aðrar sérgreinar . Menn gefast upp og hluti af ástæðunni fyrir því er að þeim finnst þeir vera bundnir á bás . Reynsla kollega okkar á Norðurlöndum sýnir að menn þrífast betur þar sem þeir hafa val um það hvernig þeir haga vinnu sinni . Í Danmörku starfa heimilislæknar sjálfstætt , hafa sitt samlag og ráða hvernig þeir starfa , og þar er starfsánægjan mest . Í Noregi var tekið upp nýtt kerfi sem byggir á því að heimilislæknar geta valið hvernig þeir starfa og þar hefur starfsánægjan aukist . " - Þið eruð sem sagt ekki að biðja um leyfi til að fara út og mjólka kerfið að vild ? " Nei , ef einhver er ólíklegur til þess þá er það heimilislæknirinn , " sagði Elínborg Bárðardóttir formaður FÍH .